"Right to organise and collective bargaining" என்பது ஒரு சர்வதேச உரிமை. இது தொழிற்சங்க நடவடிக்கை சார்ந்த உரிமை. இந்த உரிமைப்படி தொழிற்சங்கம் அமைத்து கோரிக்கைகளுக்காக போராடலாம். போராட்ட வடிவங்களுள் ஒன்று வேலைநிறுத்தம். இது தொழிலாளர்களுக்கே உரிய போராட்ட வழிமுறை. இந்த உரிமையில் அரசு பணியாளர், தனியார் பணியாளர் என்ற வாதத்திற்கே இடமில்லை. தமிழகத்தில் அரசு ஊழியர்களும், ஆசிரியர்களும் முறையாக தங்களது கோரிக்கைகளுக்காக போராட்டம் அறிவித்து அரசுக்கும் தெரிவித்தார்கள். அரசுக்கு பேச்சுவார்த்தைக்கான வாய்ப்பையும் வழங்கினார்கள். ஆனால் நமது முதலமைச்சர் ஜெயலலிதா பேசி தீர்க்காமல் வீண்பிடிவாத்துடன் இருந்த உரிமையையும் பிடுங்கினார். அதன் விளைவு இழந்த உரிமைகளுக்காக தான் போராட்டம் நடந்தது. உடனடியாக மிரட்டியது அரசு. மீறிய அரசு ஊழியர்களையும் ஆசிரியர்களையும் சுமார் 2 லட்சம் பேரை எந்த வித விளக்கமும் கேட்காமல் ஒரு உத்தரவில் பணிநீக்கம் செய்தது ஜெயலலிதா அரசு. சுருங்கச்சொன்னால் ஒரு கையெழுத்தில் 2 லட்சம் குடும்பங்களை தெருவுக்கு கொண்டுவந்தது.